
Forord

Denne boken er resultatet av et samarbeid som startet allerede med skrivingen av boken Læreren med forskerblikk – innføring i vitenskapelig metode for lærerstudenter. Den boken ble skrevet for studenter som i sitt tredje år i utdanningen skal skrive en FoU-oppgave. Som tittelen på vår første bok tilsier, skal lærerstudenter også i denne oppgaven ha et forskende blikk på egen praksis, og aksjonslæring ble beskrevet som en metode for læring og utvikling. Med masteroppgaven skal lærerstudenter ikke bare innta et forskende blikk, men de skal også kunne gjennomføre sine første forskningsprosjekter. I denne boken har vi derfor beskrevet både kvalitative og kvantitative metoder som kan benyttes i skolen som forskningsfelt. I Lærerløftet som Kunnskapsdepartementet ga ut allerede i 2014, står det at masteroppgaven «bør ta utgangspunkt i problemstillinger knyttet til praksis i skolen» (Kunnskapsdepartementet, 2014, s. 57). I boken har vi derfor presentert problemstillinger som retter oppmerksomheten mot forhold i skolen som kan være reelle eksempler for forskning. Målsettingen med masterutdanning for lærere er at de skal få en større innsikt i forsknings- og utviklingsarbeid (FoU-arbeid) som kan bidra til en ytterligere styrking av en kunnskapsbasert yrkesutøvelse (Kunnskapsdepartementet, 2014). I arbeidet med masteroppgaven vil masterstudenter få innsikt i andres forskning, samt tilegne seg ny kunnskap gjennom egen forskning, og de vil dermed være godt rustet til å ta fatt på en kunnskapsbasert yrkesutøvelse.

Denne andreutgaven av boken er betydelig endret og utviklet sammenlignet med førsteutgaven. Det er lagt inn et nytt kapittel om utvikling av problemstilling samt et oppdatert kapittel om forskningsetikk. Disse kapitlene overlapper betydelig med det vi har skrevet i andre metodebøker (D.I. Jacobsen (2022): Hvordan gjennomføre undersøkelser? Cappelen Damm, og M.B. Postholm og D.I. Jacobsen (2025): Læreren med forskerblikk, 2. utgave, Cappelen Damm). Enkelte andre avsnitt er også «gjenbruk» fra disse to bøkene.

Vi vil takke Cappelen Damm Akademisk og Bjørn Olav Aas Hansen som nok en gang «koblet» oss sammen for denne gangen å skrive en bok om forskningsmetode for masterstudenter i lærerutdanningen. Postholm har mottatt støtte fra Det faglitterære fond, og vil også takke for støtten hun fikk til arbeidet med boken.

Trondheim/Kristiansand, våren 2025

1
Forsknings- og utviklingsarbeid i skolen

Grunnskolelærerstudentene er nå i et masterløp som skal ende i en masteroppgave som «bør ta utgangspunkt i problemstillinger knyttet til praksis i skolen» (Kunnskapsdepartementet, 2014, s. 57). Målsettingen med masterutdanning for lærere er at de skal bli enda bedre lærere. Lærerstudentene skal få en større innsikt i forsknings- og utviklingsarbeid (FoU-arbeid) som kan bidra til en ytterligere styrking av en kunnskapsbasert yrkesutøvelse (Kunnskapsdepartementet, 2014). Med en FoU-kompetanse vil de også kunne rette et forskerblikk mot egen undervisningspraksis for kontinuerlig å kunne utvikle denne. Vi forstår «skolens praksis» til å omfatte læreres arbeid – hva de gjør, og hvordan de gjør det, samarbeid mellom lærere, hvordan forhold legges til rette for læreres arbeid og samarbeid, og hvordan lærere samhandler med andre aktører i samfunnet. I Lærerløftet. På lag for kunnskapsskolen (Kunnskapsdepartementet, 2014) vektlegges for eksempel lagbygging for læreres læring og utvikling i skolen. Skolebasert læring og utvikling beskrives også i den nye kompetansemodellen presentert i Meld. St. 21 (2016–2017) Lærelyst – tidlig innsats og kvalitet i skolen. I overordnet del av læreplanen er det et eget kapittel med tittel «Profesjonsfellesskap og skoleutvikling» (Utdanningsdirektoratet, 2017). I dette kapittelet poengteres viktigheten av læreres samarbeid og skolelederes ledelse av lærende fellesskap. Viktige spørsmål å kartlegge i slike sammenhenger vil være: Hva kjennetegner et godt samarbeid mellom lærere? Hvordan oppleves en spesiell samarbeidsmodell av de som deltar? Hva opplever lærere som god skoleledelse? Hvordan opplever elevene ulike pedagogiske opplegg? Hva kjennetegner et godt læringsmiljø? Hva kjennetegner samarbeidet mellom skolen og foreldrene?

I alle de dokumentene som ligger til grunn for å opprette en femårig masterutdanning for lærere, ligger det en grunnleggende antakelse om at en god og målrettet utvikling av norsk skole må være kunnskapsbasert.

God kunnskap ses som en forutsetning for en god utvikling. Og for å få god kunnskap må fremtidens lærere beherske de grunnleggende teknikker for å samle inn god og relevant informasjon om de forhold man mener det er viktig å gjøre noe med. Det er dette masterstudiet skal bidra med. I denne forbindelsen blir det helt sentralt å gi lærerstudentene innføring i forskningsmetode. I forskrift om rammeplan for lærerutdanning står det – både for trinn 1–7 og trinn 5–10 – følgende under læringsutbytte:1


kan analysere og forholde seg kritisk til nasjonal og internasjonal forskning og anvende denne kunnskapen i profesjonsutøvelsen




kan alene, og i samarbeid med andre, bruke relevante metoder fra forsknings- og utviklingsarbeid, for kontinuerlig utvikling av egen og skolens kollektive praksis, samt gjennomføre avgrensede forskningsprosjekter under veiledning



Punktene over presenterer flere viktige elementer. For det første skal studenten gjennomføre et «eget forskningsarbeid», og for det andre skal studenten være i stand til å «analysere og forholde seg kritisk til nasjonal og internasjonal forskning». Begge disse forholdene krever at studenten har en god forståelse for forskningsmetode. Dette vil også være denne bokens hovedfokus. Men i tillegg sies det at studenten også skal kunne «anvende denne kunnskapen i profesjonsutøvelsen». I praksis betyr det at studenten også skal kunne gjennomføre endrings- og utviklingsarbeid i skolen, da basert på den kunnskap som forskningen har frembrakt.

Forskning og utvikling er to tett sammenvevde aktiviteter. Det meste av boken vil omhandle forskning og forskningsmetode, hva slags valg forskeren kan gjøre, og hva slags konsekvenser ulike valg vil ha for den kunnskapen som kommer frem.


Hva er forskning?

Begrepet forskning har for mange en litt negativ klang. Mange forbinder det med vanskelige ord, innfløkte resonnementer og noe som er virkelighetsfjernt. Forskning kan dessverre være alle disse tingene, men forskning er også det som gir oss ny kunnskap og innsikt i hvordan vi selv og verden rundt oss fungerer. Forskning er alltid rettet inn mot å bringe frem kunnskap. Ikke nødvendigvis helt ny og revolusjonerende kunnskap, men kunnskap som i alle fall er ny for noen. Det kan være at vi får bedre forståelse for hvordan relasjonen mellom lærer og elev fungerer i en spesiell klasse, eller hvordan samarbeidet i et spesielt lærerteam fungerer.

Slik innsikt genereres hele tiden gjennom det vi sanser i det daglige. Når vi jobber sammen med andre, samler vi inn informasjon om hvordan samarbeidet fungerer, hva vi selv synes vi oppnår, hva slags følelser som aktiviseres, og hvor godt vi har det. Alle disse inntrykkene danner dernest grunnlag for en refleksjon hos oss, der vi for eksempel trekker slutninger av typen: «Disse personene jobbet jeg godt sammen med», eller «Skal jeg henge med her, må jeg være mer konsentrert». Denne kontinuerlige vekslingen mellom det å sanse noe og det å reflektere over hva vi sanser, er et grunnleggende trekk ved oss som mennesker. Vi lærer mye av denne formen for sansing og refleksjon, det er noe vi ofte kaller for uformell erfaringsbasert læring eller kort og godt «hverdagslæring». Forskning er egentlig ikke så veldig forskjellig fra en slik hverdagslæring, men for at det skal kalles forskning, må vi tilfredsstille ytterligere noen krav.

Utgangspunktet er at forskning skal frembringe en kunnskap som er gyldig for flere enn bare en selv. Det å samle inn informasjon og reflektere over dette, kun for å konkludere med at «dette fungerer for meg», vil ikke kvalifisere som forskning. Et forskningsresultat karakteriseres ved at det oppleves å ha gyldighet for flere mennesker. Det er dette som kalles for intersubjektivitet, et begrep vi skal komme tilbake til flere ganger senere i denne boken. For at andre mennesker skal ha tiltro til den kunnskapen som noen frembringer, så må de vite noe om hvordan kunnskapen er produsert. Hvis en forsker påstår at hen har funnet frem til en form for undervisning som gjør at elevene tilegner seg språk veldig fort, vil det kreve dokumentasjon på hvordan denne konklusjonen er fremkommet. Hvordan var undervisningsopplegget? Lærte alle elevene like fort og godt? Når ble det gjennomført? Hvem var elevene? Hvordan ble språkferdigheter målt? For å kunne kvalifisere som forskning, må forskeren kunne svare på disse spørsmålene. Forskning forutsetter dermed:


	en forsker som tenker gjennom og kan redegjøre for hvor, når og hvordan informasjon er samlet inn, og hvordan den er behandlet


	en forsker som er åpen med hensyn til hvilke valg som er tatt, slik at andre har muligheter for å vurdere hvor gode disse valgene var




Systematikk og åpenhet er dermed to grunnleggende kjennetegn ved forskning, to forhold som ofte ikke er så klart til stede i det vi over kalte for hverdagslæring.



Forskning i skolen og forskning på skolen

I den senere tid, også i sentrale politiske dokumenter som vi har omtalt tidligere i dette kapittelet, trekkes det ofte frem at lærerne selv skal ha et forskerblikk på egen virksomhet. I avsnittet over har vi påpekt at forskning har som et mål å bringe frem kunnskap som er gyldig for flere, altså gyldig på tvers av kontekst. I praksis betyr dette at vi etterstreber kunnskap som kan være gyldig i flere ulike klasser, i flere skoler og kanskje også i ulike land.

Samtidig er det over tid vokst frem en anerkjennelse av at den kunnskapen som forskningen frembringer, svært sjelden lar seg overføre direkte fra en kontekst til en annen. For å få dette til, må forskningskunnskap justeres og tilpasses til lokal kunnskap (Huberman & Crandall, 1982; Huberman, 1987). Lokal kunnskap er den kunnskap som for eksempel en lærer over tid får om sin klasse, sine kolleger og sin skole. Denne kunnskapen vil være tett knyttet til en spesiell kontekst. Det vil være kunnskap som i stor grad er avgrenset til den ene klassen, det ene kollegiet og den ene skolen. Når læreren får en ny klasse, må kunnskapen utvikles – i alle fall delvis – på nytt. Lokal kunnskap er svært gyldig innenfor en svært avgrenset kontekst. Alle gode lærere, rektorer og andre er avhengige av en slik kunnskap for å kunne utøve arbeidet sitt på en god måte.

Når vi snakker om forskning i skolen, vil det være at lærere og andre ansatte i skolen arbeider systematisk for å samle inn og bearbeide informasjon om egen arbeidssituasjon. Samtidig må læreren være klar over at den kunnskapen som utvikles lokalt, kan ha betydelige begrensninger. For det første er det ofte slik at denne kunnskapen er sterkt bundet i tid og rom. Den gjelder for eksempel kun for én klasse, med en spesiell sammensetning av elever, og dermed også bare for et begrenset tidsrom. Forsøkes denne kunnskapen overført til en annen klasse, kan det vise seg å være en alvorlig «mismatch». For at kunnskap skal kunne «reise» fra en kontekst til en annen, må den gjøres mer uavhengig av konteksten. Dermed vil en slik kunnskap bli mer abstrakt. For det andre er mennesker feilbarlige, noe som kan bety at vi gjennom innsamling av lokal kunnskap faktisk forsterker feiloppfatninger som vi startet med. Det finnes svært mye forskning på at vi mennesker ofte har en tendens til å se verden – også klasserommet eller skolen vår – på en spesiell måte, og at dette synspunktet også former den informasjonen vi vektlegger. Ofte er det slik at vi – mer eller mindre bevisst – leter etter informasjon som styrker våre egne oppfatninger, og som svekker alternative eller konkurrerende oppfatninger (Sleesman et al., 2018). Slik kan vi ende opp med å forsterke fordommer heller enn stadig å lære noe nytt.

Forskningskunnskap – som ofte vil være en forskning på skolen – vil i sin natur være mer abstrakt enn lokal kunnskap. På samme tid vil den være mer uavhengig av konteksten, ofte fordi det er en utenforstående – for eksempel en masterstudent – som samler inn og behandler informasjonen. Slik er forskningskunnskap med på å gi et annet bilde av virkeligheten enn det en som er til stede og lever i denne virkeligheten hele tiden kan evne å gi. Men det økende abstraksjonsnivået og den økende avstanden gjør også at forskningskunnskapen i mange sammenhenger vil oppleves som mindre gyldig eller mindre anvendbar. I utgangspunktet er jo all kunnskap lokal. Det er når en forsker behandler og fortolker den, at den blir mer abstrakt og uavhengig av den konteksten informasjonen egentlig kom fra. Slik sett er all kunnskap lokal, den bare bearbeides slik at den kan bli mer generell.

Hovedlærdommen vi bør trekke av den korte diskusjonen over, er at lokal kunnskap og forskningskunnskap er helt avhengig av hverandre, noe vi illustrerer i figur 1.1.


[image: Viser hvordan forskningskunnskap oversettes til lokal kunnskap, og hvordan lokal kunnskap igjen blir forskningskunnskap gjennom fortolkning.]
Figur 1.1 Vekselvirkning mellom lokal kunnskap og forskningskunnskap.


Figur 1.1 illustrerer også to sentrale prosesser. Den øverste pilen illustrerer hvordan lokal kunnskap bearbeides og fortolkes slik at den fremstår som en mer generell og kontekstavhengig kunnskap. Dette er en prosess der forskeren hele tiden må reflektere kritisk over hva som lar seg generalisere, og dermed overføre til andre kontekster enn den som data opprinnelig ble hentet fra. Den nederste pilen illustrerer hvordan generell og kontekstuavhengig kunnskap må «oversettes» for å kunne anvendes i en konkret kontekst (Røvik, 2007). Forskningskunnskapen må justeres, tilpasses og endres slik at den passer til for eksempel praksisen i klasserommet eller til arbeidet i et spesielt lærerteam. Idealet i all forskning er en kontinuerlig dialog mellom nettopp den lokale kunnskapen og forskningskunnskapen. Bare gjennom en slik dialog kan lokal kunnskap gjøres gyldig for flere, samtidig som det bare er gjennom en slik dialog at man kan utvikle kunnskapens gyldighetsområde.

Når det hevdes at læreren bør ha et forskerblikk på egen virksomhet, betyr det at læreren bør være i stand til å gjøre hverdagslæringen om til en mer systematisk kartlegging av egen virkelighet, og til stadig å konfrontere denne kunnskapen med den mer generelle forskningskunnskapen. Den lærende lærer kombinerer både systematisk innsikt i lokal kunnskap og i forskningskunnskap (Ralph & Hilda, 2000; Setati, 2005).



Forskningens grunnbegreper – teori og empiri

I utgangspunktet skal forskning gi oss kunnskap om virkeligheten. Når begrepet «virkelighet» dukker opp, vil de fleste av oss nokså automatisk tenke på noe objektivt, noe som er utenfor oss selv. Selv om noen av oss er overbevist om at engler finnes rent fysisk – altså at engler er en realitet for meg, jeg har sett dem, snakket med dem og følt på fjærene deres – må forskning kunne frembringe informasjon som kan overbevise andre også om at engler finnes. Nå er det lett å raljere over mennesker som mener at engler faktisk finnes i fysisk form. Mer problematisk blir dette når vi også omtaler andre svært uklare fenomener som virkelighet. Et eksempel på et slikt fenomen kan være læring.2

Når elever lærer, antas det at dette er en prosess der eleven sanser noe – et praktisk arbeid, en sang eller et foredrag – registrerer dette, reflekterer over det og lagrer det et sted i hjernen for å kunne ta det frem på et senere tidspunkt. Problemet med læring er at det ikke er et fenomen som lar seg observere eller sanse direkte. En måte å måle læring på er å se om en elev kan gjengi noe som hen er blitt fortalt tidligere. Hvis vi tenker over en slik måte å måle læring på, ser vi at dette kun er en måling av om en elev kan svare riktig på et spørsmål. Vi måler i beste fall resultatet av læring, ikke læringsprosessen i seg selv. Atferdsforskere vil ofte måle læring ved å se på hvorvidt mennesker endrer atferd når de blir fortalt noe eller utsatt for noe. En elev som stadig får positiv tilbakemelding på en spesiell type atferd, vil forsterke denne atferden. Den atferden eleven får negativ tilbakemelding på, vil dempes. Forskeren studerer altså om atferd endres som følge av noen stimuli, men fremdeles måles ikke læringsprosessen direkte. Igjen er det resultatet som observeres og måles. Hjerneforskere (nevrovitenskap) vil se på elektriske signaler i hjernen når mennesker mottar informasjon eller andre stimuli for å se hvordan informasjon påvirker hjerneaktivitet, og også hvordan hjernen faktisk endrer måten å fungere på over tid. Men heller ikke her studeres læring direkte, kun de elektriske prosessene i hjernen som oppstår når vi stimuleres.

Kort sagt: Læring er et begrep mennesker har funnet opp for å betegne noe som ikke er direkte målbart. At vi ikke kan måle læring direkte, betyr selvfølgelig ikke at læring ikke finnes. Vi mener at læring er et svært reelt fenomen selv om det ikke kan måles direkte. Når vi mener at læring faktisk finnes, er det fordi forskning, gjennom en rekke ulike metoder, har funnet indikatorer på at læring er noe som skjer. Stikkordet er indikatorer.

Det forskningen tar opp, er altså ikke virkeligheten i seg selv eller i sin helhet, men noen empiriske indikatorer på virkeligheten. En prøve er altså ikke et bevis på læring, men en indikator på læring. At noen endrer atferd ut fra hvordan man blir stimulert, er heller ikke noe annet en indikator på at læring har funnet sted. Og at elektrisk hjerneaktivitet endrer seg i en spesiell situasjon, vil også kun være en indikator på at læring finner sted. Til sammen danner alle disse indikatorene et ganske godt grunnlag for å påstå at læring faktisk er et reelt fenomen.

En slik elementær innsikt som at forskning aldri studerer virkeligheten i seg selv, men i beste fall indikatorer på virkeligheten, åpner opp for en ny utfordring: Hvilke indikatorer skal vi velge? Det er i denne sammenhengen teori spiller en sentral rolle.



Teori og teoretiske perspektiver

Det finnes en lang rekke definisjoner på hva en teori er. Det greske ordet theoria betyr noe slikt som «en måte å se ting på», eller «en måte å reflektere over noe på». I dette ligger det at en teori er et spesielt perspektiv som benyttes når virkeligheten skal betraktes. En teori vil i de aller fleste tilfeller innebære et utsnitt av en større virkelighet eller et spesielt fokus på noe. Her er ordet fokus viktig. Å sette fokus på noe betyr at lyset rettes mot et spesielt punkt. Dette punktet får da all oppmerksomhet fordi det som faller utenfor fokuset, blir liggende mer eller mindre i mørke. Å velge en teori som utgangspunkt betyr dermed å fokusere på noe mens man ser bort fra noe annet.

Teorier kan befinne seg på ulike abstraksjonsnivåer. Noen teorier er svært overordnede, og fungerer mest som et paradigme for hvordan man betrakter verden. I en vitenskapsteoretisk sammenheng vil slike abstrakte og omfattende teorier ofte omtales som det ontologiske utgangspunkt (dette tar vi opp mer i detalj i neste kapittel). Hvis vi knytter dette til fenomenet læring, som står sentralt i skolen, vil teorier på dette nivået omhandle hva læring egentlig er. Er læring en mental prosess? Er det en fysisk prosess? Er det ingen av delene? Teorier på et noe mer konkret nivå er gjerne knyttet til hvordan vi kan få kunnskap om virkeligheten. Dette kalles det epistemologiske utgangspunktet, og det går vi nærmere inn på i kapittel 4. Sentrale epistemologiske spørsmål knyttet til læring vil for eksempel være: Hvis læring er en mental prosess, hvordan kan vi se at læring har funnet sted?

Det ontologiske og epistemologiske utgangspunktet er noe som vanligvis ligger til grunn for mer avgrensede teorier, det vi kaller substantive teorier. Dette er den mest avgrensede teoritypen og danner utgangspunkt for konkrete og forskbare problemstillinger. Men også substantive teorier vil være på ulike abstraksjonsnivå. Her snakker vi ofte om mellomteorier eller «mid-range theories» på engelsk (Merton, 1967), gjerne representert med en hovedvekt på grunnleggende begreper og fenomener. Slike teorier er eksempelvis Deweys (1916) teori om erfaringslæring og Vygotskijs (1978) teori om den nærmeste utviklingssone. Både Dewey og Vygotskij gjennomførte en rekke forskningsstudier knyttet til disse begrepene i praktisk aktivitet. Disse teoriene er på den måten nært knyttet til den virkelige verden. På det mest konkrete nivået finner vi spesifikke teorier («short-range theories») som definerer empiriske fenomener, hvordan disse antas å se ut, og hvordan ulike fenomener eventuelt henger sammen. Substantive teorier er knyttet til personer på et bestemt tidspunkt i en spesifikk kontekst. Teoriene er dermed utviklet med utgangspunkt i studier av en konkret og lokal handling, og vil derfor være lette å identifisere (Gudmundsdottir, 1992). Slike teorier kan omhandle lederes ledelse av utviklingsarbeid, læreres samarbeid på team, planlegging av læringsprosesser, klasseledelse, elevsamarbeid og veiledning av elever i undervisningen. En oversikt over de nevnte teoriene presenterer vi i figur 1.2.


[image: Viser hvordan substantive teorier og problemstillinger er innvevd i epistemologi som igjen er innvevd i ontologi.]
Figur 1.2 Oversikt over teorier på ulike nivå.


En god teori kjennetegnes ved at den har en logisk konsistens, det vil si at de ontologiske og epistemologiske utgangspunktene bygger oppunder de substantive teoriene. En substantiv teori vil, som figur 1.2 antyder, bygge på en spesiell epistemologi (en teori om kunnskap) og en spesiell ontologi (en teori om virkeligheten). En teori vil alltid være en forenkling av virkeligheten, men det er en forenkling som gjør oss spesielt oppmerksomme på noen ting eller fenomener. Det er derfor vi snakker om teoretiske perspektiver. En teori er svært sjelden rettet mot å forstå alt. Teorier er noe som anvendes for å få dypere forståelse for et avgrenset område. La oss ta et eksempel knyttet til fenomenet læring, som vi drøftet i forrige avsnitt.

Det finnes en rekke ulike definisjoner på hva læring er. Disse ulike definisjonene har opphav i ulike substantive teorier. Med læring som utgangspunkt kan vi trekke frem to ulike perspektiver: kognitiv læringsteori (Sweller et al., 1998) og teori om situert eller praksisbasert læring (Lave & Wenger, 1991; Wenger, 1998).

I korte trekk kan vi si at kognitiv læringsteori3 setter fokuset på hvordan elever oppfatter informasjon, hvordan de tar til seg denne informasjon (eller ikke tar den til seg), og hvordan de ordner informasjonen for lagring. En grunntanke i kognitiv teori er at hjernen er bygd opp i ulike skjema, der ulik kunnskap er ordnet i ulike «bokser». Å utvikle en ny boks – noe som er det samme som å tilegne seg kunnskap på et felt vi ikke vet noe om fra før, f.eks. et helt nytt språk – er svært vanskelig og ressurskrevende. Dette innebærer at informasjon som oppleves som helt ukjent, ofte ikke vil bli lagret i hjernen. I en pedagogisk sammenheng blir det i dette perspektivet viktig å legge opp undervisning slik at elever har mulighet for å gjenkjenne informasjonen. Slik kan kunnskapen integreres i et allerede eksisterende skjema. Over tid vil skjema utvikles, bli mer komplekse, og hjernen blir stadig bedre til å ta til seg kunnskap på dette og tilliggende områder. Forskning med utgangspunkt i et slikt teoretisk perspektiv vil i all hovedsak være interessert i å studere hvordan den enkelte elev tilegner seg kunnskap, og hvordan ulike undervisningsopplegg påvirker denne læringsprosessen. Fokuset settes altså på den enkelte elev og på undervisningsopplegg. Dette teoretiske perspektivet innebærer også noen grunnleggende antakelser, nemlig at:


	Læring er en individuell prosess.


	Læringseffekt varierer etter hvordan undervisningsopplegget legges opp.




Disse to grunnleggende antakelsene legger sterke føringer både på hva slags forskningsspørsmål som vil bli stilt, og på hva slags forskningsdesign som bør velges. Forskningsspørsmål som «Hvilket undervisningsopplegg virker best?» er naturlige, og det blir åpenbart at man trenger studier som sammenligninger læringseffekt av ulike undervisningsopplegg.

Teori om situert læring tar et annet utgangspunkt for læring, nemlig at tilegning av kunnskap finner sted i en spesiell kontekst eller situasjon. I stedet for å lære abstrakte begreper og skjema skjer den mest effektive læringen gjennom konkret problemløsning gjort i et fellesskap. I slike fellesskap vil det alltid være noen som kan noe bedre enn andre. Selv om teorien i utgangspunktet var basert på studier av forholdet mellom lærlinger og mer erfarne ansatte i arbeidsorganisasjoner, er dette også lett overførbart til skoleklasser på alle trinn. Noen elever er flinkere på enkelte områder enn andre. Dette teoretiske perspektivet fører til et fokus rettet mot hvordan elever løser konkrete, praktiske problemer i et fellesskap med andre. Hvordan fellesskapet fungerer, vil dermed være en helt essensiell del av den enkeltes læring. Gjennom diskusjon og dialog får den enkelte mulighet til å utdype og nyansere informasjonen som mottas, og spørsmål kan stilles for å øke forståelse og innsikt. På samme måte som kognitiv læringsteori inneholder også teorien om situert læring noen grunnleggende antakelser, blant annet:


	Læring er en kollektiv og sosial prosess som skjer i en spesiell kontekst.


	Læringseffekt varierer etter hvordan læringskonteksten er lagt opp.




Teori om situert læring har fått en norsk variant i antakelser om betydningen av læringsmiljø i skoler og klasser (Helgøy & Homme, 2015). De grunnleggende antakelsene legger også her sterke føringer på hvilke forskningsspørsmål som stilles, og hva slags forskningsdesign som bør velges. Et naturlig forskningsspørsmål vil bli «Hva er elementene i et godt læringsmiljø?», og forskningsdesignet kan godt tenkes å være en mer utforskende undersøkelse av en eller noen klasser der læringen virker godt.

I figur 1.3 illustrerer vi hvordan de to ulike teoretiske perspektivene vi har drøftet over, representerer ulike utsnitt av en større og mer kompleks virkelighet (læring).


[image: Viser hvordan et sosialt fenomen (læring) forstås ulikt hvis man velger det teoretiske perspektivet kognitiv læringsteori, eller hvis man velger det teoretiske perspektivet situert læringsteori.]
Figur 1.3 Stilisert oversikt over hvordan ulike teoretiske perspektiver fokuserer på ulike aspekter ved virkeligheten.


Figur 1.3 er svært stilisert og faktisk noe misvisende. Ut fra figuren kan det se ut som om ulike teoretiske perspektiver er helt forskjellige, og at de studerer helt forskjellige aspekter ved virkeligheten. I praksis er skillet aldri så klart. Mange teorier overlapper, og forskere med ulike perspektiver låner fra hverandre. I mange forskningsprosjekter er det faktisk vanskelig å se hvorvidt kun ett teoretisk perspektiv er benyttet (se f.eks. Palmér & Roos, 2017). Figur 1.3 viser også noe annet viktig, nemlig at man ved å benytte seg av flere teoretiske perspektiver antakeligvis kan få en dypere forståelse av virkeligheten. Det er svært sjelden at teoretiske perspektiver står i direkte konkurranse med hverandre, altså at et perspektiv er riktig og et annet er feil. I denne boken vil vi ha som et grunnleggende utgangspunkt at teoretisk mangfold er en styrke, ikke en svakhet.

Helt på slutten av denne drøftingen er det viktig for oss å presisere at dette ikke er en bok om teorier som er aktuelle for lærere og for lærerutdanningen. Som lærerstudent vil dere møte en rekke teorier i ulike fag. Dere vil møte teorier knyttet til pedagogikk og didaktikk, om læreren som kunnskapsarbeider, om skolen som organisasjon, om tilpasset opplæring, og mange andre. Alle disse teoriene vil ha sitt spesielle fokus rettet mot en del av virkeligheten, samtidig som de vil legge føringer på problemstilling, forskningsspørsmål, forskningsdesign og forskningsmetode. Som forfattere vil vi understreke viktigheten av at en god masteroppgave alltid tar utgangspunkt i et eller flere teoretiske perspektiver. Uten dette vil forskningen som regel miste fokus, noe som igjen ofte vil gjøre den uinteressant både for deg som masterstudent og for andre.



Bokens oppbygging

I denne boken, hvor hovedfokuset er rettet mot forskning, vil vi gi lærerstudenten – og lærere og ledere som enten har eller har planer om å ta en mastergrad – kunnskap om hvilke metodologier (forskningstilnærminger) og metoder (datainnsamlingsmetoder og analysemetoder) som kan tas i bruk for å forske på skolen, i skolehverdagen og i klasseromspraksisen. Det denne boken har som mål, er å sette studenter i stand til – når de har valgt teoretisk perspektiv og overordnet problemstilling – å gjennomføre en god empirisk undersøkelse som grunnlag for masteroppgaven. Det vil si å gjennomføre en undersøkelse der data (empiri) samles inn og behandles på en systematisk måte, og der du som forsker på en god måte kan redegjøre for dine valg og valgenes konsekvenser, og slik tilfredsstille kravet om forskningens åpenhet.

Boken er disponert ut fra en grunnleggende logikk i all forskning, noe vi illustrerer i figur 1.4:


[image: Viser hvordan ontologi danner grunnlaget for epistemologi som igjen danner grunnlaget for metodologi og design som til slutt danner grunnlaget for metode og data.]
Figur 1.4 Forskningens logiske oppbygging.


Et hovedpoeng med metode i seg selv er at det tvinger forskeren til å tenke gjennom hvilke valg man må ta i en forskningsprosess, og – ikke minst – hva slags konsekvenser slike valg vil ha. Gjennom hele boken vil det gå en rød tråd: Alt du gjør som forsker, vil påvirke det resultatet du sitter igjen med. Ditt syn på virkeligheten vil avgjøre hva du leter etter. De teoriene du velger, vil bestemme hvilken del av virkeligheten du fokuserer på. De indikatorene du velger, vil bare være noen få indikatorer av alle mulige. Måten du samler inn data på, vil påvirke hva slags informasjon du får inn. Alle valg har konsekvenser. Dermed blir det også helt sentralt i all forskning å være så klar og eksplisitt som overhodet mulig i hvilke valg man tar, og hvordan det kan ha påvirket resultatet – virkelighetsoppfatningen – din. God forskning er transparent forskning, det vil si forskning der valg og konsekvenser er synlige for andre enn forskeren selv (Aguinis et al., 2018).

Figur 1.4 viser i hvilke faser de mest grunnleggende valgene blir tatt. Første fase er en klargjøring av forskningens ontologi, det vil si en diskusjon av den virkeligheten som forskningen har som mål å beskrive, forstå og forklare. Den grunnleggende virkelighetsforståelsen av hva en skole egentlig er, vil danne fundament for alle de valgene man tar senere i en forskningsprosess. I forskrift om rammeplan for grunnskolelærerutdanning trinn 5–10 heter det at masteroppgaven:


[…] skal være profesjonsrettet og praksisorientert. Masteroppgaven i undervisningsfag skal ha solid forankring i fag og fagdidaktikk, og kan i tillegg omfatte elementer fra pedagogikk og spesialpedagogikk. Masteroppgaven i pedagogikk eller spesialpedagogikk bør knyttes til undervisning i fag.4



Dette er utvidet med følgende i rammeplanen for trinn 1–7:


Masteroppgaven i begynneropplæring skal ha solid forankring i fagdidaktikk, fag og pedagogikk og/eller spesialpedagogikk.5



I praksis betyr dette at masteroppgaven skal være et forskningsprosjekt rettet mot skolen, og dermed den aktiviteten som foregår i skolen. Skolen og det som skjer i skolen, skal være forskningsfeltet. Dette utgangspunktet gjør at vi må stille et spørsmål om hva slags forskningsfelt skolen egentlig er. Spørsmålet vil bli behandlet i kapittel 2, der ulike ontologiske perspektiver på skolen blir tatt opp.

Kapittel 3 omhandler det vi kan kalle forskningens epistemologi, eller ideer knyttet til hvordan vi kan samle oss kunnskap om virkeligheten. Her skal vi ta opp tre ulike sentrale epistemologiske tradisjoner: positivisme, konstruktivisme og post-positivisme. Disse epistemologiene er til en viss grad knyttet til ontologi, men de har størst betydning for det som kapittel 4 handler om, nemlig valg av metodologi eller forskningsdesign, samt metoder. Ulike epistemologiske perspektiver vil ofte legge ulike føringer på hvilke forskningsdesign som vil være best egnet, men vi kommer også til å legge vekt på at metodologi ikke nødvendigvis er tett knyttet til det epistemologiske utgangspunktet. Forskningsdesign er mer knyttet til problemstilling enn til det epistemologiske utgangspunktet. Kapittel 5 omhandler hva slags metoder forskeren velger for å samle inn data om virkeligheten. Her drøfter vi det historiske skillet mellom kvalitative og kvantitative metoder.

Etter kapittel 5 vil boken deles i to deler: en om kvalitative forskningsmetoder og en om kvantitative. Kapittel 6 går gjennom ulike måter å samle inn kvalitative data på, mens kapittel 7 går nærmere inn på ulike måter å analysere disse dataene på. Kapittel 8 tar for seg kvantitative datainnsamlingsmetoder, mens kapittel 9 omhandler ulike måter å analysere kvantitative data på. Gjennomgangen av metoden rundes av i kapittel 9 med en diskusjon av forskningens gyldighet, pålitelighet og relevans.

To kapitler avslutter boken. I kapittel 10 presenterer vi sentrale forhold som skal trekkes inn når funn fra en undersøkelse skal tolkes og settes i en større sammenheng. I aller siste kapittel trekker vi frem noen råd om hvordan en masteroppgave bør bygges opp, struktureres og formuleres.



1  Forskrift om rammeplan for grunnskolelærerutdanning for trinn 1–7. (2016). Forskrift om rammeplan for grunnskole-lærerutdanning for trinn 1–7. Lovdata. https://lovdata.no/dokument/SF/forskrift/2016-06-07-860 Forskrift om plan for grunnskolelærerutdanning, trinn 5–10. (2016). Forskrift om rammeplan for grunnskole-lærerutdanning for trinn 5–10. Lovdata. https://lovdata.no/dokument/SF/forskrift/2016-06-07-861



2  Eksemplene under er hentet fra National Research Council (2000): How People Learn. Brain, Mind, Experience and School. Washington DC, National Academy Press (tilgjengelig på nett: https://www.nap.edu/read/9853/chapter/1#v)



3  Eller mer presist på engelsk «cognitive load theory».



4  Forskrift om plan for grunnskolelærerutdanning, trinn 5–10. (2016). Forskrift om rammeplan for grunnskole-lærerutdanning for trinn 5–10. Lovdata. https://lovdata.no/dokument/SF/forskrift/2016-06-07-861



5  Forskrift om rammeplan for grunnskolelærerutdanning for trinn 1–7. (2016). Forskrift om rammeplan for grunnskole-lærerutdanning for trinn 1–7. Lovdata. https://lovdata.no/dokument/SF/forskrift/2016-06-07-860

